2009-ben fedett pályán lett magyar bajnok. A fedett pályás Európa-bajnokságon kiesett a selejtezőben, a huszadik helyen végzett. Szabadtéren a dobogó második fokára állhatott a magyar bajnokságban. Az utánpótlás Európa-bajnokságon 110 méter gáton egyéni csúccsal 14. helyezett volt. 2010-ben ismét második lett a hazai szabadtéri bajnokságon. Az Európa-bajnokságon kiesett a selejtezőben és 25. lett. 2011-ben ismét fedett pályás magyar bajnok volt. A fedett Európa-bajnokságon 7,77 másodperces egyéni csúccsal az elődöntőben esett ki és a 13. helyen végzett. Az ostravai U23-as Európa-bajnokságon 110 méteren szintén egyéni csúccsal (13,58) lett ezüstérmes. Ezzel teljesítette az olimpiai kvalifikációs B-szintet. A szabadtéri magyar bajnokságon aranyérmes lett. A sencseni universiadén hatodik volt 110 méter gáton. A világbajnokságon kiesett a selejtezőben. 2012 januárjában fedett pályán 7,72 másodperccel egyéni csúcsot futott, amit februárban 7,67-re javított. A fedett vb-n az elődöntőig jutott. Májusban 13,54 másodperccel újabb egyéni rekordot ért el 110 méteren. Ezt júniusban 13,51-re javította, ami olimpiai A-szintet ért. Ezzel bebiztosította az olimpiai indulás lehetőségét. Ezt követően megnyerte a szabadtéri magyar bajnokságot. Az Európa-bajnokságon a selejtezőben egyéni csúcsot ért el (13,50). Az elődöntőből nem jutott tovább és a 17. lett. A 2012-es londoni olimpián a 110 méteres gátfutás sok bukást hozó előfutamában 13,76 másodperces idővel ötödik lett és ezzel nem jutott a döntőbe, viszont a korábbi kínai világcsúcstartóval szembeni sportszerű viselkedéséről több újság megemlékezett.